1987年港姐季軍林穎嫺(Wing),與1994年季軍李綺虹(Theresa),近日從外地返港接受黎燕珊與梁辰民主持的《星級品牌文化》節目訪問,3位選美出身的靚女,過往從未碰面,今次見面一見如故,互爆以前開工趣事。
林穎嫺繼12年之後,再推出著作《如何活出燦爛人生》,今次回港初步宣傳,到7月會再返港出席書展,她指自己有兩個女兒及一個兒子,待16歲細女考到車牌,不用接載返學就可以輕鬆得多。林穎嫺認為人生有不同階段,但此刻最為燦爛,因可以做自己喜歡的事。珊姐非常認同,她透露大女已籌備結婚,細仔亦有自己事業,她不用牽掛可以繼續拍戲,亦是她的最燦爛時間。
李綺虹稱,今次返港為了19歲兒子,她過往曾經陪兒子到各地參加運動比賽,這次計劃去旅行,兒子說要來香港,她估計兒子常聽她講香港的事情,所以很想尋根,來港後兒子非常喜歡香港,加上早前她在加拿大拍了一部電影《Ruthless Bastards》,飾演地下賭場女闆娘,就順便來港幫手宣傳一下。
李綺虹自言記性差
珊姐問李綺虹,多年後再拍戲,有否不習慣,她稱最初以為講英語應該冇難度,但看到劇本就笑言感覺老人癡呆好難記,幸好終於完成。李綺虹稱:「起初導演方鐵偉透過社交平台私訊我,還以為是騙案,問了好詳細,又再找香港電影界朋友求證導演身份,才知道真有其人。」說到在香港及加拿大拍片分別,她稱待遇上必然是加拿大較好,但在香港拍戲留下很多記憶,有烏龍搞笑亦有一些不愉快:「好記得選美時見記者,佢哋問我想同四大天王邊位合作,我笑佢哋我信天主教,得一個神,冇其他王!後來才知四大天王係稱號,我又試過拍古裝戲行路時,導演話古裝唔係咁行!咁究竟點行?我一額汗都唔明。」
李綺虹自問幸運,有好多人愛錫,她最難忘是劉德華和她在新加坡炎夏下拍戲,一個鏡頭她NG了27次,急到好想喊,但劉德華安慰她: 「It's ok。」她非常感激天王的耐性!同時她又爆另一次遭遇,她說: 「另一次有個演員,好多時其他演員,即使鏡頭唔係對住自己,都會幫手講對白俾對手入戲,但佢好唔俾面,唔肯講冇佢鏡頭嘅對白,跟住我拍攝時,聽到佢係後面講『今晚有佢唔知拍到幾時先有得收工。』我已經好緊張,佢仲咁講,真係想喊,最後堅持忍住拍完。我唔會講佢係邊個,不過真係好難忘。」
林穎嫺拍劇捱餓入醫院
林穎嫺透露,最初入行兩年之間拍了近10齣古裝劇,所以經常捱眼瞓及捱餓又不敢提出,當時捱到時常胃痛,最難忘與周星馳拍《陰陽界》,「拍到胃痛要去醫院,好彩星爺見我好辛苦,就陪我去醫院。」
問到兩位母親節有何特別分享,李綺虹表示:「常提醒自己,做媽咪要學識,並不是自己教仔,而是兒子教曉自己如何去做一個媽媽。」她稱母親節就是她任性的日子,可隨心睡到自然醒,吃喝玩樂不被打擾,就已開心。至於林穎嫺笑言已去旅行20多天,回去就要好好一起過母親節,子女通常都自製一些她愛吃的東西,一家人聚在一起就開心。